**ODLUKA**

**O PLAĆANJU, NAPLATI I PRENOSU U DEVIZAMA I STRANOJ GOTOVINI**

**("Službene novine Federacije BiH", br. 58/2010)**

**I.**

Ovom Odlukom određuju se poslovi u kojima su dopušteni plaćanje, naplata i prenos u Federaciji Bosne i Hercegovine (u daljem tekstu: Federacija) između rezidenata te između rezidenata i nerezidenata u devizama i stranoj gotovini i plaćanja i naplate pri cesiji, asignaciji, preuzimanju duga i drugim oblicima međusobnih namira obaveza i potraživanja.

**II.**

Dozvoljeni su prenosi deviznih sredstava između deviznog računa rezidenta fizičkog lica koji je vlasnik računa i računa rezidenta fizičkog lica koji je zakonski zastupnik ili skrbnik vlasnika računa.

**III.**

Dopušteni su plaćanje i naplata između rezidenata u devizama i stranoj gotovini u slijedećim slučajevima:

a) za isplatu i povrat troškova službenog puta i drugih troškova povezanih s time u inostranstvu uključujući terenski dodatak;

b) pri posredničkim poslovima u međunarodnom prijevozu i turističko-agencijskim uslugama, između posrednika i drugog rezidenta fizičkog lica, za uslugu koju je pružio nerezident.

Dozvoljeni su plaćanje i naplata između rezidenata u devizama u slijedećim slučajevima:

a) pri kupoprodaji vrijednosnih papira koji kotiraju ili su izdati u inostranstvu, između investitora i ovlaštenog društva te između ovlaštenih društava, osim vrijednosnih papira koji su izdati u inostranstvu, a kotiraju u Federaciji;

b) za isplatu plaća radnicima rezidenata koji su privremeno na radu u inostranstvu (radnici na radilištima u inostranstvu, u predstavništvima, konzuli, diplomati i slično);

c) pri kupoprodaji robe i usluga između korisnika slobodne zone te pri kupoprodaji robe i usluge između korisnika slobodne zone i rezidenta izvan zone, ako je riječ o domaćoj robi ili usluzi koja je namijenjena izvozu ili ako je riječ o stranoj robi ili usluzi;

d) pri izvođenju investicijskih radova u inostranstvu, između nosioca posla i drugih učesnika u poslu za iznos naplaćenih radova;

e) pri posredničkim poslovima u međunarodnom prijevozu i turističko-agencijskim uslugama, između posrednika i drugog rezidenta, za uslugu koju je pružio ili primio nerezident;

f) kod tekućih poslova u trgovini sa inostranstvom, između posrednika i drugog rezidenta za plaćanje uvoza robe i usluga, odnosno za naplaćeni izvoz robe i usluga;

g) u postupku unutrašnje proizvodnje za uslugu dorade, obrade i prerade uključujući i utrošeni materijal, koju je rezident pružio nosiocu unutrašnje proizvodnje;

h) pri obračunu po platnim karticama za iznos plaćanja ili podizanja gotovine platnom karticom domaćeg izdanja kojom se rezident koristio u inostranstvu, odnosno za iznos naplate ili podizanja gotovine platnom karticom stranog izdanja kojom se nerezident koristio u Federaciji;

i) između filijale stranog osnivača i drugog rezidenta ako plaćanje i naplata predstavljaju ispunjenje obaveze iz ugovora sklopljenog između tog drugog rezidenta i stranog osnivača te podružnice.

**IV.**

Dozvoljeni su plaćanje i naplata premije osiguranja u devizama između društva za osiguranje i rezidenta kada je ugovarač osiguranja fizičko lice koje u inostranstvu boravi na osnovu važeće radne dozvole u trajanju od najmanje 183 dana.

Kada se sklapa ugovor o reosiguranju između rezidentnog osiguravajućeg ili reosiguravajućeg društva i nerezidentnog reosiguravajućeg društva, dozvoljena je naplata premije i isplata štete u devizama između slijedećih rezidenata:

a) osiguravajućeg društva i ugovarača odnosno korisnika osiguranja;

b) osiguravajućeg i reosiguravajućeg društva na osnovu ugovora o reosiguranju.

**V.**

Plaćanje i naplata u devizama za tekuće poslove između rezidenta i nerezidenta dozvoljeni su pri izvozu i uvozu robe i usluga.

Uvoz ili izvoz robe dokazuje se jedinstvenom carinskom deklaracijom za izvoz ili uvoz, a uvoz ili izvoz usluga dokazuje se ugovorom ili računom za uslugu.

**VI.**

Rezidenti registrovani za priređivanje igara na sreću u kasinima koji imaju dozvolu Federalnog ministarstva finansija (u daljem tekstu: Ministarstvo) za priređivanje igara na sreću u kasinima mogu primati uplate u stranoj gotovini i čekovima za učestvovanje u igrama na sreću u kasinu od nerezidenata i vršiti isplatu nerezidentima dobitka u stranoj gotovini i čekovima kod igara na sreću u kasinu, te mogu imati deviznu blagajnu radi uplata i isplata kod igara na sreću, u skladu sa propisom koji uređuje priređivanje igara na sreću i nagradnih igara.

Rezidenti registrovani za priređivanje igara na sreću u kasinima, koji imaju dozvolu Ministarstva za obavljanje igara u kasinima, mogu primati uplate u gotovini u konvertibilnim markama za učestvovanje u igrama na sreću u kasinu od nerezidenata i isplaćivati nerezidentima dobitak u gotovini u konvertibilnim markama bez ograničenja.

**VII.**

Dozvoljeni su plaćanje i naplata u devizama između rezidenta i nerezidenta za kapitalne poslove, osim u slučajevima:

- kupoprodaje nekretnine u Federaciji i udjela u privrednim društvima sa sjedištem u Federaciji;

- kupoprodaje udjela u investicijskim fondovima osnovanima prema propisima Federacije;

- kupoprodaje vrijednosnih papira koji kotiraju ili su izdati u Federaciji koji glase na stranu valutu ili KM, osim vrijednosnih papira koji su izdati u Federaciji, a kotiraju u inostranstvu.

Nisu dozvoljeni plaćanje i naplata između rezidenata i nerezidenata u gotovini u konvertibilnim markama na osnovu direktnih ulaganja, ulaganja u nekretnine, poslova sa vrijednosnim papirima na tržištu kapitala i tržištu novca, poslova sa udjelima u investicijskim fondovima, te kreditnih poslova.

**VIII.**

Dozvoljeni su plaćanje i naplata između rezidenata te rezidenata i nerezidenata u devizama koji su posljedica obračunskih oblika plaćanja - cesije, asignacije, preuzimanja duga te drugih oblika međusobnih namira obaveza i potraživanja u kojima je barem jedan od učesnika nerezident, osim ako bi takvo plaćanje i naplata mogli imati učinak nedozvoljenog kreditiranja iz člana 21. stav 4. Zakona o deviznom poslovanju ili ako se obračunski oblik plaćanja odnosi na potraživanje odnosno dug iz kapitalnih poslova navedenih u tački VII. ove Odluke.

Rezident ne može plaćanje dugovanja i naplatu potraživanja iz stava 1. ove tačke vršiti ako, u smislu propisa o finansijskom poslovanju i propisa o platnom prometu u zemlji, ima na računu za redovno poslovanje nenamirenih dospjelih obaveza.

**IX.**

Ova Odluka stupa na snagu narednog dana od dana objavljivanja u "Službenim novinama Federacije BiH".